বেডরুমে আমি কী করছি তা জানার অধিকার কারও নেই॥ সানিয়া || খেলা || জনকন্ঠ
বেডরুমে আমি কী করছি তা জানার অধিকার কারও নেই॥ সানিয়া
অনলাইন ডেস্ক ॥ টেনিস ডাবলসে বিশ্বে এক নম্বর তারকা, ভারতে নারী খেলোয়াড়দের মধ্যে সবচেয়ে বেশি আয় যার তিনি সানিয়া মির্জা। ভারতের মতো ক্রিকেট প্রীতির দেশেও টেনিসকে জনপ্রিয় করেছেন এই তারকা খেলোয়ার।
সানিয়া মনে করেন, একজন নারী যতই সফল হোক না কেন সে কবে মা হবে সে প্রশ্ন বোধহয় তাকে শুনতেই হয়। তাঁর মতে, “এ প্রশ্নটা খুবই অসম্মানজনক। আমি যতই পাবলিক ফিগার হইনা কেন বেডরুমে আমি কী করছি তা জানার অধিকার কারও নেই। এটা সম্পূর্ণ ব্যক্তিগত। এই প্রশ্ন যে শুধু আমি শুনেছি তা নয়, অনেক নারীই শুনে। এমন প্রশ্ন কখনও কাউকে করা উচিত নয়”।
উল্লেখ্য, উইম্বলডনের এক খেলা শেষে একটি সংবাদ সম্মেলনে ‘সন্তান কবে নিচ্ছেন’ এই প্রশ্নের সম্মুখীন হতে হয় সানিয়া মির্জাকে।
সম্প্রতি বিবিসির ‘হান্ড্রেড ওম্যান সিজন’ উপলক্ষ্যে সানিয়াম মির্জার সঙ্গে কথা বলেছেন বিবিসির ইয়োগিতা লিমায়ি। বিবিসি বাংলায় প্রকাশিত খবরে এ তথ্য জানানো হয়।
বিবিসির সাথে আলাপকালে সানিয়া বলেন, “একজন নারীকে সফলতা পেতে অনেক বেশি কষ্ট করতে হয়। একজন নারী যদি সামনের দিকে এগিয়ে যায় ক্যারিয়ার নিয়ে ভাবে তাহলে অনেক সময় তাকে প্রশ্নের মুখে পড়তে হয়। অনেকে বলে আরে ওতো বেশি বাইরে যাচ্ছে, ঘরের দিকে তাকাচ্ছেনা। যদি কাজের ক্ষেত্রে নারী কিছু অর্জনও করে তবুও শুনতে হয়ে সে তো ‘ওভার এমবিশাস’ হয়ে যাচ্ছে। এমনকি অনেকে এটাও বলে যে মেয়েটা বিয়ে করছেনা কেন? কবে সে মা হবে?”
সানিয়া আরও বলেন, ‘অথচ একজন পুরুষকে কিন্তু সেটা শুনতে হয়না। পুরুষকে উল্টো ভালো বলা হয়, তার প্রশংসা করা হয়।এমনকি এগিয়ে যাবার জন্য উৎসাহ দেয়া হয়। আমার কাছে মনে হয়েছে আমি মেয়ে বলেই আমাকে বেশি কষ্ট করতে হয়েছে। আর এটা শুধু ভারত বা নির্দিষ্ট কিছু দেশের জন্য নয়, বিশ্বের সব দেশের জন্যই এ কথাটা সত্য”।